สรรพสามิตคุมเข้มลุยปรับ'บุหรี่'เถื่อน
คุมเข้มบุหรี่เถื่อนลักลอบหนีภาษี เจอโทษหนัก กำหนดมาตรฐานราคาอ้างอิงปรับซองละ 80 บาท
19 ธ.ค. 2561

คุมเข้มบุหรี่เถื่อนลักลอบหนีภาษี เจอโทษหนัก กำหนดมาตรฐานราคาอ้างอิงปรับซองละ 80 บาท
นายพชร อนันตศิลป์ อธิบดีกรมสรรพสามิต เปิดเผยว่า ประกาศกรมสรรพสามิตเรื่องกำหนดมูลค่าสินค้ายาสูบชนิด บุหรี่ ซิกาแรต เพื่อถือเป็นเกณฑ์ในการกำหนดค่าปรับ ที่ลงประกาศลงราชกิจจานุเบกษาเมื่อวันที่ 17 ธ.ค. 2561 ไม่กระทบกับบุหรี่ที่ขายถูกกฎหมายอยู่แล้ว
สำหรับสาระสำคัญของประกาศ ดังกล่าว กำหนดให้บุหรี่ที่บรรจุซองละ 20 มวน มีราคา 80 บาท ก็เพื่อใช้เป็นราคาอ้างอิงกับบุหรี่เถื่อนหรือบุหรี่ปลอมที่ลักลอบขายโดยผิดกฎหมาย ในการกำหนดค่าปรับกับบุหรี่เถื่อนและบุหรี่ปลอมที่จับมาได้
"ตอนนี้บุหรี่ปลอม บุหรี่เถื่อน ที่ลักลอบขายกันอยู่ไม่มีราคาว่าซองละเท่าไร กรมสรรพสามิตก็ประกาศราคาซองละ 80 บาท เป็นราคาอ้างอิงในการเปรียบเทียบปรับเอาผิดกับผู้ที่กระทำไม่ถูกต้อง ดังนั้นประกาศนี้จึงไม่มีผลกระทบกับ ราคาบุหรี่ที่ขายถูกกฎหมายในท้องตลาดเป็นการทั่วไป" นายพชร กล่าว
นอกจากนี้ ในประกาศล่าสุดยังกำหนดว่าอธิบดีจะดำเนินการทบทวนทุกราคาประกาศดังกล่าวทุกสิ้นปีปฏิทินตั้งแต่สิ้นปีปฏิทิน พ.ศ. 2562 เป็นต้นไป เพื่อทำให้การจับดำเนินการจับและปรับกับผู้กระทำความผิดได้มีประสิทธิภาพมากขึ้น